**Dôvodová správa**

**A. Všeobecná časť**

Dôvodom predloženia návrhu nariadenia vlády Slovenskej republiky, ktorým sa vyhlasuje chránený areál Tisovský kras (ďalej len „návrh nariadenia vlády“), je splnenie požiadavky vyplývajúcej z článku 4 ods. 4 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992; Mimoriadne vydanie Ú. v. EÚ, kap. 15/zv. 2) v platnom znení (ďalej len „smernica 92/43/EHS v platnom znení“), podľa ktorého členské štáty určia lokality uvedené v zozname lokalít európskeho významu ako osobitné chránené územia a stanovia priority v oblasti ochrany a potrebné opatrenia, najneskôr do šiestich rokov. Na základe uvedeného ustanovenia vypracovala Správa národného parku Muránska planina so sídlom v Revúcej projekt ochrany na vyhlásenie chráneného areálu (CHA) Tisovský kras, ktorý je takmer celý súčasťou európskej sústavy chránených území Natura 2000. Pre nesplnenie záväzkov na označenie území európskeho významu a na určenie cieľov ochrany a opatrení vedie Európska komisia voči Slovenskej republiky konanie (aktuálne vo fáze odôvodneného stanoviska) k porušeniu zmlúv č. 2019/2141 týkajúce sa nesplnenia povinnosti vyplývajúcej z článku 4 ods. 4 a článku 6 ods. 1 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992; Mimoriadne vydanie Ú. v. EÚ, kap. 15/zv. 2). Navrhovaný CHA Tisovský kras zasahuje do územia európskeho významu SKUEV0282 Tisovský kras a do Chráneného vtáčieho územia Muránska planina – Stolica. Vyhlásenie CHA Tisovský kras preto prispeje k splneniu týchto záväzkov v danej lokalite. SKUEV0282 Tisovský kras bol zaradený do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu v znení neskorších predpisov a do rozhodnutia Komisie 2008/218/ES z 25. januára 2008, ktorým sa podľa smernice Rady 92/43/EHS z 21. mája 1992 o ochrane biotopov, voľne žijúcich živočíchov a rastlín prijíma prvý aktualizovaný zoznam lokalít európskeho významu v alpskom biogeografickom regióne. Toto rozhodnutie Komisie bolo ďalej aktualizované novšími rozhodnutiami. V súčasnosti je účinné vykonávacie rozhodnutie Komisie (EÚ) 2022/223 zo 16. februára 2022, ktorým sa prijíma pätnásta aktualizácia zoznamu lokalít s európskym významom v alpskom biogeografickom regióne.

V navrhovanom CHA Tisovský kras sa nachádzajú dve existujúce územia národnej sústavy chránených území (v zmysle § 17 ods. 1 zákona č. 543/2002 Z. z.) a to prírodná rezervácia Hlboký jarok, ktorá bola vyhlásená výnosom Ministerstva kultúry SSR z 30.06.1988 č. 1161/1988-32 o vyhlásení Štátnej prírodnej rezervácie Hlboký jarok a prírodná rezervácia Suché doly, ktorá bola vyhlásená úpravou Ministerstva kultúry SSR z 31.03.1983 č. 1561/1983-32 podľa Všeobecne záväznej vyhlášky KÚ v B. Bystrici č. 6/2003 zo 04.03.2003.

Predmetom ochrany chráneného územia je predovšetkým 20 biotopov európskeho významu a národného významu podľa prílohy č. 1 k vyhláške Ministerstva životného prostredia Slovenskej republiky č. 170/2021 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov (ďalej len „vyhláška č. 170/2021 Z. z.“), biotopy 14 chránených druhov rastlín podľa prílohy č. 4 k vyhláške č. 170/2021 Z. z., biotopy 19 druhov vtákov a 18 ďalších chránených druhov živočíchov európskeho a národného významu podľa prílohy č. 5 k vyhláške č. 170/2021 Z. z., ako aj vybrané abiotické javy.

Návrh nariadenia vlády bude mať pozitívny vplyv na životné prostredie. Návrh nariadenia vlády bude mať negatívny vplyv na rozpočet verejnej správy. Návrh nariadenia vlády je bez vplyvov na podnikateľské prostredie, manželstvo, rodičovstvo a rodinu, informatizáciu spoločnosti a služby verejnej správy pre občana a nemá ani sociálne vplyvy.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.